10บจ.หุ้นบ้านและที่ดินกำไรยังโตดี
โกย1.64หมื่นล.สวนภาษีหมดปันผลกว่า5พันล.แสนสิริดีสุด
19 ส.ค. 2554

โกย1.64หมื่นล.สวนภาษีหมดปันผลกว่า5พันล.แสนสิริดีสุด
หุ้นบ้านที่ดินไม่ธรรมดาปี 2553 แจกปันผลผู้ถือหุ้นกว่า 5,000 ล้าน หลังกำไรโตกว่า 15% ด้าน SIRI แจกทั้งหุ้นและเงินสดรับกำไรโตเป็นประวัติการณ์
จากการรวบรวมผลการดำเนินงานของหุ้นในกลุ่มบ้านและที่ดินที่จดทะเบียนในตลาดหลักทรัพย์ (บจ.) ที่ประกาศผลดำเนินงานงวดปี 2553 ประมาณ 10 บริษัท คือ แสนสิริ (SIRI) แอล.พี.เอ็น. ดีเวลลอปเมนท์ (LPN) ควอลิตี้ เฮ้าส์ (QH) เอเชี่ยน พร็อพเพอร์ตี้ ดีเวลลอปเม้นท์ (AP) พฤกษา เรียลเอสเตท (PS) เอสซี แอสเสท (SC) ลลิล พร็อพเพอร์ตี้ (LALIN) ศุภาลัย (SPALI) มั่นคงเคหะการ (MK) และปริญสิริ (PRIN) มีกำไรสุทธิ 1.64 หมื่นล้านบาท เพิ่มขึ้น 15.21% จากงวดเดียวกันของปีก่อนที่มีกำไรสุทธิ 1.42 หมื่นล้านบาท
อย่างไรก็ตาม จะพบว่าบริษัทที่มีกำไรสุทธิเพิ่มขึ้นมากสุด คือ SIRI มีกำไรสุทธิ 1,897.73 ล้านบาท เพิ่มขึ้น 95.69% จากปีก่อนที่มีกำไรสุทธิ 969.73 ล้านบาท ขณะที่ PS กำไรทรุดตัวลงจากปีก่อนประมาณ 3.69% โดยปี 2553 มีกำไรสุทธิ 3,488.14 ล้านบาท จากปีก่อนที่มีกำไรสุทธิ 3,621.81 ล้านบาท
นอกจากนี้ หากดูจากมติคณะกรรมการของ 10 บริษัทดังกล่าว จะพบว่ามีการอนุมัติให้จ่ายเงินปันผลให้กับผู้ถือหุ้นในงวดปี 2553 ในวงเงินรวมกว่า 5,155.93 ล้านบาท 
นายวันจักร์ บุรณศิริ ประธานผู้บริหารฝ่ายปฏิบัติการ SIRI กล่าวว่า ผลการดำเนินงานประจำปี 2553 ของกลุ่มบริษัท แสนสิริ สร้างยอดขายรวม 2.7 หมื่นล้านบาท มีรายได้สุทธิ 1.87 หมื่นล้านบาท มีกำไรสุทธิ 1,898 ล้านบาท คิดเป็น 10.12% ของรายได้ ซึ่งเพิ่มสูงขึ้นกว่าในปี 2552 แม้ว่าจะหมดมาตรการภาษีก็ตาม และยังเป็นปีที่ทำสถิติสูงสุดด้วย
นายวันจักร์ กล่าวว่า ผลดำเนินงานที่ดีขึ้น คณะกรรมการบริษัทมีมติให้จ่ายเงินปันผลสำหรับผลการดำเนินงานตั้งแต่เดือน ม.ค.ธ.ค. 2553 โดยจ่ายเป็นเงินสดหุ้นละ 0.117975 บาท และปันผลเป็นหุ้นสามัญในอัตราส่วน 6 หุ้นเดิมต่อ 1 หุ้นปันผล ซึ่งเท่ากับว่าบริษัทจ่ายปันผลทั้งเงินสดและหุ้นรวมเป็นเงินประมาณ 1.17975 บาทต่อหุ้น
“การจ่ายปันผลเป็นหุ้น เพื่อต้องการเพิ่มศักยภาพในการขยายงานของบริษัทในอนาคต และบริษัทจะเพิ่มทุนรองรับปันผล 250 ล้านหุ้น และขอผู้ถือหุ้นออกหุ้นกู้ 3,000 ล้านบาท” นายวันจักร์ กล่าว